Afrikaans moenie karkas vir taalaasvoëls word | Netwerk24
Afrikaans moenie karkas vir taalaasvoëls word
Deur Dr. T.C. Breitenbach, Uitenhage 09 April 2021 00:00
In Oktober 2002 het 'n skrywe van my in Die Burger (Oos-Kaap) onder die opskrif "Moenie taalverraad pleeg" verskyn. Ná byna twee dekades blyk dit steeds relevant en bydraend te mag wees tot die onverkwiklik tragiese taalstryd by die Universiteit Stellenbosch (US), waarvan die einde nie in sig blyk te wees nie. Ek haal 'n deel van my destydse skrywe hier aan:
"Die multidimensionaliteit en -funksionaliteit van 'n taal kan en mag nooit ontken word nie. Trouens, dit word weerspieël in die diversiteit van legitieme invalshoeke van waaruit deelnemers aan dié taaldebat deelneem.
"Die kernkonteks van die US, soos ook by ander hoëronderwysinstellings, behoort gedefinieer te word as 'n onderrig-leer-konteks. Die wese van die US-taaldebat behoort te sentreer om die primêr opvoedkundig-onderwyskundige taalbehoefte van studente.
"Dit is binne dié konteks waar moedertaal innig verweef is met werklikheid, waarneming, verskillende denkvorme en -uitkomstes, betekenisgewing, retensie, denkontwikkeling en, uiteindelik, potensiaalontwikkeling.
"Tale dien as sleutels wat mensepotensiaal oop-/ontsluit of nié oop-/ontsluit nie. In dié verband het Afrikaans hom reeds voldoende bewys as 'n sleuteltaal.
"Die US durf dus nie taalverraad pleeg teenoor almal vir wie die Afrikaanse taal 'n sleuteltaal was, is en sal wees in die ontwikkeling van hul potensiaal nie. Die US-taalbeleid moenie toelaat dat Afrikaans ooit tot taalkarkas vir die taalaasvoëls gemaak word ten koste van die potensiaalontwikkeling van die Afrikaanssprekende jeug nie."